Diari Oficial de la Generalitat Valenciana


Sumari del DOGV 5417, del 29-12-2006 (2006/14937)

RESOLUCIÓ de 14 de desembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col.laboració entre la Generalitat i l'Ens Públic Radiotelevisió Espanyola en matèria de desconnexions territorials.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/14102


Data del document
:   14-12-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * producció audiovisual
    * televisió

RESOLUCIÓ de 14 de desembre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col.laboració entre la Generalitat i l'Ens Públic Radiotelevisió Espanyola en matèria de desconnexions territorials. [2006/14313]  
Subscrit, després de la tramitació prèvia reglamentària, entre la Generalitat i l'Ens Públic Radiotelevisió Espanyola, el 17 de novembre de 2006, un Conveni de col.laboració en matèria de desconnexions territorials, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 1226/2006, i que figura com a annex d'esta resolució.  
València, 14 de desembre de 2006.. El director general de Relacions amb les Corts i Secretariat del Govern: Antonio V. Peral Villar   
CONVENI DE COL.LABORACIÓ ENTRE LA GENERALITAT I L'ENS PÚBLIC RADIOTELEVISIÓ ESPANYOLA EN MATÈRIA DE DESCONNEXIONS TERRITORIALS  
València, 17 de novembre de 2006   
REUNITS  
D'una part, Vicente Rambla Momplet, conseller de Relacions Institucionals i Comunicació, autoritzat per acord del Ple del Consell de la Generalitat de 6 d'octubre de 2006.  
I d'una altra, Carmen Caffarel Serra, directora general de l'ens públic RTVE,  
EXPOSEN  
Que el 9 de maig de 2005, la Generalitat i RTVE van subscriure un conveni de col.laboració en matèria de foment de la comunicació i la producció audiovisual de la Comunitat Valenciana.  
El conveni contemplava tres matèries distintes:  
1. La cessió de l'edifici d'Hispavisión per part de la Generalitat, la vigència de la qual s'establia per a un termini de 10 anys des de la firma del conveni.  
2. La retransmissió dels esdeveniments que tindran lloc durant la Copa Amèrica la vigència de la qual s'estendrà fins a la finalització dels esdeveniments esportius de 2007.  
3. La programació territorial emesa en les desconnexions per a la Comunitat Valenciana.  
Així, la clàusula desetena del dit conveni, establia una vigència anual respecte a .les restants clàusules a què es referixen l'emissió de programes de RTVE a través del Centre Territorial de València..  
Una vegada finalitzada la vigència de les clàusules del conveni de 9 de maig de 2005, que es referien a l'emissió de programes de RTVE en les desconnexions territorials, es considera de mutu interés pels firmants negociar un nou conveni que regule la cooperació d'ambdues institucions en esta matèria.  
En conseqüència, el present conveni afectarà únicament les desconnexions territorials, i quedan vigent la resta del conveni de 9 de maig de 2005, la vigència de la qual es va establir per a un període de deu anys, excepte en la part relativa a les retransmissions esportives relatives a la Copa Amèrica, la vigència de les quals finalitzarà l'any 2007.  
Per tot això, les parts han decidit subscriure el present conveni de col.laboració davall les següents  
ESTIPULACIONS  
Primera. L'objecte del present conveni és establir les línies de col.laboració i d'actuació necessàries entre la Generalitat i Radiotelevisió Espanyola en l'elaboració d'una programació regional que s'emeta a través de les cadenes de televisió de què és titular RTVE, i habilitar per a això les fórmules precises i fomentar d'esta manera la informació sobre la Comunitat Valenciana.  
Segona. La programació regional de TVE en l'àmbit territorial de la Generalitat es materialitzarà, durant l'any 2006, en la desconnexió de les emissions regulars de TVE de dilluns a divendres, ambdós inclusivament, per a l'emissió d'una programació específica per a la Comunitat Valenciana, desconnexió que tindrà lloc en les bandes horàries que s'especifiquen en la clàusula següent.  
Tercera. Les franges horàries en què es materialitzarà la desconnexió als efectes previstos en la clàusula precedent seran les següents:  
a) En la primera cadena de TVE, de dilluns a divendres, ambdós inclusivament, de 14,00 a 14,30 hores.  
b) En la segona cadena de TVE, de dilluns a divendres, ambdós inclusivament, de 19,30 a 20,30 hores.  
Si excepcionalment la desconnexió a què es referixen els apartats anteriors no tinguera lloc, totalment o parcialment, per emetre's per TVE esdeveniments d'interés nacional, es donarà compte prèviament i amb la suficient antelació a la Generalitat i es compensarà a la mateixa per mitjà de desconnexions addicionals en les dates i franges horàries que a este efecte acorde la Comissió Mixta Paritària prevista en la clàusula onzena del present conveni o per mitjà de l'emissió en la programació de la segona cadena d'esdeveniments produïts amb transcendència per a l'àmbit territorial de la Generalitat.  
Quarta. La programació prevista en les franges horàries de desconnexió territorial serà primordialment informativa i es basarà en un informatiu regional que haurà d'atendre els principis de veracitat, objectivitat i imparcialitat.  
Este informatiu s'emetrà en l'horari de dilluns a divendres en la Primera, de 14 a 14'30, i en la Segona de 20:00 a 20:30 hores. Els canvis en l'horari d'emissió dels informatius hauran de ser posats en coneixement de la Comissió Mixta que es preveu en el present conveni.  
En el si de la Comissió Mixta prevista en la clàusula onzena, la Generalitat i RTVE podran acordar el tractament de forma diferenciada d'assumptes d'interés general, referits a la pròpia Generalitat o a la gestió del Consell, no relacionats amb l'actualitat del dia, en la resta de programes que integren la programació regional, i sobre la base d'un temps d'entre 3 a 5 minuts.  
En l'informatiu dels divendres a la vesprada, s'inclourà una àmplia informació dels acords aconseguits en la reunió setmanal del Consell, sobre la base de la informació facilitada per la Direcció General de Promoció Institucional.  
Quinta. La programació a emetre en les franges horàries de desconnexió en la segona cadena inclourà programes dedicats a temes concrets d'especial interés per a la Comunitat Valenciana, com són: benestar social, sanitat i consum; educació i culturals; turístics; economia, indústria i ocupació i esport, tenint en compte les propostes de temes d'interés general que la Direcció General de Promoció Institucional plantejarà a la Comissió Mixta.  
La programació regional dels dijous es dedicarà, preferentment, a la informació sobre els clubs esportius de la Comunitat Valenciana, i al foment de l'esport autòcton, com la pilota valenciana. A este fi la Generalitat posarà a disposició de RTVE els drets necessaris per a l'efectivitat de les dites retransmissions d'interés autonòmic.  
El tractament que en estos programes haja de donar-se als esdeveniments que s'estiguen duent a terme per la Generalitat en les matèries que aborden, seran objecte d'acord en la Comissió Mixta a què es referix la clàusula onzena.  
La programació a què es referix la clàusula tercera s'emetrà en llengua valenciana.  
Sexta. RTVE oferirà, a més de les desconnexions establides en la clàusula tercera, a través de La 2 de TVE, la retransmissió en directe del menys quatre esdeveniments que li propose la Generalitat davant de la Direcció General de RTVE o a través de la Comissió Mixta. Dos dels esdeveniments seran retransmesos a nivell nacional, i els altres dos seran esdeveniments retransmesos per al circuit regional. La concreció dels termes de retransmissió dels esmentats esdeveniments serà acordada per part de la Comissió Mixta prevista en l'estipulació onzena.  
Sèptima. RTVE es compromet a la difusió a nivell nacional de totes aquelles actuacions i esdeveniments generats des de la Comunitat Valenciana que puguen ser d'interés per a la resta d'Espanya.  
Octava. La Generalitat aportarà per al finançament de la programació territorial de l'any 2006 la quantitat de sis-cents mil euros (600.000 euros) a càrrec de la línia comptable T4057000; secció 05, Presidència de la Generalitat; servici 04; Direcció General de Promoció Institucional 02, Programa 462.20, de l'exercici pressupostari de 2006, a RTVE, en concepte de col.laboració en la realització d'activitats en matèria de comunicació i foment de la producció audiovisual.   
Novena. El present conveni es regularà segons allò que s'ha disposat, entre altres, en l'article 47 del Text Refós de la Llei d'Hisenda Pública de la Generalitat Valenciana, coneixent i acceptant RTVE, les obligacions derivades de dita normativa, així com les establides en l'article 14 de la Llei 38/2003, de 17 de noviembre, General de Subvenciones, i l'ens acreditarà, amb caràcter previ a la firma del present conveni, que es troba al corrent en el pagament de les seues obligacions tributàries i davant de la Seguretat Social.  
Així mateix, RTVE haurà d'acreditar per mitjà de declaració responsable o per qualsevol dels mitjans establits en l'article 13.7 de la Llei General de Subvencions, que no incorre en cap de les circumstàncies establides en l'article 13, apartats 2 i 3 de la dita norma.  
Finalment, en compliment del que disposa l'article 5 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, RTVE acreditarà, per mitjà de declaració responsable i amb anterioritat a la firma del present conveni, el compliment de la normativa sobre integració laboral de persones amb discapacitat o, si és el cas, l'exempció de la dita obligació, sense perjuí de les facultats de la Generalitat de comprovar la veracitat de la mateixa en qualsevol moment, i l'efectivitat de l'ajuda queda condicionada al compliment del que preveu la declaració responsable.  
Desena. Fent ús de la possibilitat a què es referix l'article 47 bis.1 c) del Text Refós de la Llei d'Hisenda Pública de la Generalitat, i per considerar-ho d'interés als fins pretesos pel present conveni, es podrà anticipar al beneficiari el 100% de la quantitat subvencionada, que li serà abonada d'una sola vegada i després de la firma del present document, prèvia aportació d'aval reglamentàriament constituït per un import del total de la subvenció, a favor de la Presidència de la Generalitat.  
RTVE haurà de justificar, abans del 25 de novembre de 2006, l'aplicació dels fons percebuts a l'objecte del conveni. La dita justificació haurà d'ajustar-se al que establix l'article 30 de la Llei 38/2003 General de Subvencions, i serà admissible aquella documentació relativa a la programació en les desconnexions territorials que hagen sigut dutes a terme des de l'1 de gener de 2006 i que justifiquen les accions previstes en este conveni.   
Una vegada conclòs l'objecte del conveni se certificarà per la Direcció General de Promoció Institucional de la Secretaria de Relacions amb l'Estat i Comunicació de la Presidència de la Generalitat, que s'ha complit satisfactòriament l'objecte del conveni, així com que els fons percebuts pel beneficiari han sigut degudament aplicats amb este fi, la qual cosa en qualsevol cas serà requisit per a la devolució de l'aval reglamentàriament constituït i depositat com a garantia del finançament a què es referix el present document.  
Onzena. El seguiment, supervisió, interpretació i execució del present conveni es durà a terme per la Comissió Mixta Paritària, que es va crear basant-se en el conveni de 9 de maig de 2005, i que està constituïda per tres representants de la Generalitat i tres representants de RTVE. La dita comissió servirà per a la presa en coneixement dels problemes que puguen plantejar-se en l'execució del present conveni i proposta de solucions per a la seua resolució . No substituïx les competències de cap dels òrgans de la Generalitat o RTVE.  
En particular, coneixerà els assumptes següents:  
1. Tractament de la informació en les desconnexions regionals.  
2. Seguiment institucional de la Comunitat Valenciana, la Generalitat i la labor del Consell en la programació regional i nacional de RTVE.  
La Comissió Mixta es reunirà cada vegada que ho sol.licite una de les parts, en tot cas cada tres mesos, i designarà al seu sí un representant permanent per cada part a fi que puguen mantindre en tot moment el necessari contacte i coordinació.  
Dotzena. L'incompliment de les obligacions o compromisos derivats del present conveni per qualsevol de les parts facultarà a l'altra part per a resoldre-ho. Prèviament a això, la representació de cada part haurà de presentar un document previ a la Comissió Mixta en què es concreten els motius exactes que justifiquen la resolució del conveni.  
Tretzena. La vigència del present conveni comprendrà el període comprés entre el moment de la seua firma i el dia 31 de desembre de 2006.  
Catorzena. Tots els dubtes i conflictes relatius a este conveni es resoldran pels jutges i tribunals de la jurisdicció contenciosa administrativa de la ciutat de València, previ intent de resolució en la Comissió Mixta.  
I en prova de conformitat, es firma el present conveni, en dos exemplars, en el lloc i la data indicats.  
El conseller de Relacions Institucionals i Comunicació   
Vicente Rambla Momplet  
La directora general de Radiotelevisió Espanyola  
Carmen Caffarel Serra